Loominguline ühendus Tartu Noorte Autorite Koondis on tuntuks saanud väljakutsuvate luuletuste, särtsakate esinemiste ja rahva meeltes helisevate muusikapaladega. NAKi liikmed on korduvalt jõudnud Eurovisioonile ja kaunistanud klantsajakirjade lehekülgi. Kaua püsis edetabelite tipus  Tartu NAKi eelmine ühisteos "Väike pornoraamat". Skandaalse pornoraamatu loogilise jätkuna ilmub nüüd armastusluuletuste kogumik.    Tartu NAKiga seotud iginoored loojad viljelevad ühtviisi edukalt nii kirjandust, kunsti kui muusikat, mida kõike saab ka "Lemberaamatu" esitlustel kuulda-näha. Mitmel puhul jääbki teose esitlusest mõneks nädalaks maha raamatuillustratsioonide näitus.    "Lemberaamatu" illustreerisid viimastel aastatel NAKiga liitunud noored naiskunstnikud Huupi, Marja-Liisa  Plats ja Kristina Viin. Luuletustega on esindatud Contra, Hasso Krull, Kristina Viin, Aapo Ilves, Kauksi Ülle, Andra Teede, Veiko Märka, Leo Luks, Jaan Pehk, Jan Rahman, Priit Salumaa, Huupi, Mika, Kadri Pettai, Wimberg, Jüri Kolk, Vahur Afanasjev ja Olavi Ruitlane. Raamatu toimetas staarpoetess Andra Teede ja kujundas staarkujundaja Andres Rõhu.      Verivärskete tekstide kõrval sisaldub raamatus Jan Rahmani surematu hitt "Kõnõtraat", mis ansambli Ummamuudu esituses tervet põlvkonda liigutas.    Kõnõtraat    Väläh külmetäs ja taivast satas lummõ  ütle mullõ uma telehvooni nummõr    Hamõ' ohukõ su säläh prunts om tummõ  ütle mullõ uma telehvooni nummõr    Hammõst läbi paistus rõnnakõnõ kummõr  ütle mullõ uma telehvooni nummõr    Sis meil tulõva fiesta' ja rokksummõr  ütle mullõ uma telehvooni nummõr    Sis ku külmetäs ja väläh satas lummõ  ütle mullõ uma telehvooni nummõr        Tallinnas Von Krahli baaris 17. novembril 2010 kell 20:00  Võrus kultuurimajas Kannel 19. novembril 2010 kell 20:00  Viljandis Puhtas Kullas 25. novembril 2010 kell 20:00  Tartus Genialistideklubis 08. detsembril kell 20:00